b'\n_START_ARTICLE_\nMelodije morja in sonca 2005\n_START_PARAGRAPH_\n28. festival Melodije morja in sonca je potekal od 14. do 16. julija 2005 v Avditoriju Portoro\xc5\xbe. Soorganizator prireditve je bil Net TV, ki je poskrbel tudi za neposredni prenos festivala._NEWLINE_V dveh polfinalnih ve\xc4\x8derih se je predstavilo 28 pesmi (polovica v prvem, polovica v drugem), ki jih je izmed 118 skladb, prijavljenih na javni razpis, izbrala izborna komisija v sestavi Stojan Auer, Danilo Kocjan\xc4\x8di\xc4\x8d, Alojz Petrov\xc4\x8di\xc4\x8d, Primo\xc5\xbe Juhart in Patrik Greblo. V finalni ve\xc4\x8der se je iz prvega polfinalnega ve\xc4\x8dera uvrstilo 8 pesmi, iz drugega pa 7._NEWLINE_Zmagal je Domen Kumer s pesmijo Do Portoro\xc5\xbea.\n_START_SECTION_\nGlasovanje\n_START_PARAGRAPH_\nV finalnem ve\xc4\x8deru so o zmagovalcu odlo\xc4\x8dali le telefonski glasovi (1/2) in glasovi ob\xc4\x8dinstva v Avditoriju (1/2). Uporabljen je bil evrovizijski sistem to\xc4\x8dkovanja (12, 10, 8\xe2\x80\x931)._NEWLINE_Domen Kumer je bil zmagovalec tako telefonskega glasovanja kot glasovanja ob\xc4\x8dinstva v Avditoriju.\n_START_SECTION_\nObto\xc5\xbebe plagiatorstva\n_START_PARAGRAPH_\nPo zmagi se je Domen Kumer soo\xc4\x8dil z obto\xc5\xbebami plagiatorstva (predvsem s strani drugouvr\xc5\xa1\xc4\x8dene Rebeke Dremelj) zaradi izredne podobnosti refrenov pesmi Do Portoro\xc5\xbea in Zemlja mojih snova srbsko-makedonske pevke Tijane Dap\xc4\x8devi\xc4\x87. Izkazalo se je, da je refren pesmi Do Portoro\xc5\xbea v resnici prispeval Dragan Brajovi\xc4\x87 - Braja, avtor pesmi Zemlja mojih snova, Kumer pa je pri prijavi skladbe kot avtorja glasbe navedel le sebe.'